*Жоба*

 **«Ауыл шаруашылығы мақсатындағы жерлердегі агроорман-мелиорациялық іс-шаралар» тақырыбында 2024 жылғы 22 ақпанда өткен дөңгелек үстелдің**

**ҰСЫНЫМДАРЫ**

Қазақстан Республикасы Парламент Мәжілісінің аграрлық мәселелер комитеті **ҰСЫНАДЫ:**

**1. Қазақстан Республикасының Үкіметіне:**

1) ағымдағы жылдың соңына дейін республика бойынша қолда бар қорғаныш орман екпелеріне (орман белдеулеріне) алынған мәліметтерді мемлекеттік жер кадастрының дерекқорына енгізе отырып, инвентаризация жүргізілсін;

2) суару, агрофитомелиорация және мелиорацияның басқа түрлерімен қатар агроорман мелиорациялық жүйелерінің бірыңғай кешенін құру мәселесі зерттелсін;

3) агроорман мелиорациялық іс-шараларды қоршаған ортаны қорғаудың мемлекеттік стратегиясына енгізу мәселесі қарастырылсын;

4) республиканың бүкіл аумағында агроорман мелиорациясы саласындағы мемлекеттік саясатты және салааралық үйлестіруді іске асыратын бірыңғай уәкілетті орган белгіленсін;

5) ауыл шаруашылығы мақсатындағы жерлерде агроорман мелиорациялық іс-шараларды, оның ішінде қорғаныш орман екпелерін отырғызуды жүргізу бойынша мәселе халықаралық тәжірибені ескере отырып, қарастырылсын;

6) Қазақстан Республикасы Президентінің орман қорында 2 млрд. астам ағаш отырғызуға қатысты 2020 жылы берген тапсырмасын жүзеге асыру шеңберінде ауыл шаруашылығы мақсатындағы жерлерге орман алқаптарын отырғызу бойынша жұмыстарды жүргізу мүмкіндігі қарастырылсын.

**2. Қазақстан Республикасының Ауыл шаруашылығы министрлігіне:**

1) «Жерді мелиорациялау туралы» Қазақстан Республикасы Заңының жобасын әзірлеудің орындылығы зерттелсін;

2) ауыл шаруашылығы тауарын өндірушілерге қорғаныш орман екпелерін отырғызуға қатысты мемлекеттік қолдау көрсету мен ынталандыру, сондай-ақ халықаралық гранттарды тарту жөніндегі мәселе пысықталсын;

3) ауыл шаруашылығы мақсатындағы жерлерге қорғаныш орман екпелерін отырғызу қазіргі заманғы талаптарға сәйкес келетін ғылыми негізделген әдістемемен қамтамасыз етілсін.

**3.** **Қазақстан Республикасының Ауыл шаруашылығы министрлігі облыстардың әкімдіктерімен бірлесіп** инвентаризация қорытындылары бойынша жер құқықтық қатынастары субъектілеріне олардың аумағындағы қорғаныш орман екпелерін бекіту жөніндегі мәселе қарастырылсын.

**4. Қазақстан Республикасы Экология және табиғи ресурстар министрлігі Ауыл шаруашылығы және Цифрлық даму, инновациялар және аэроғарыш өнеркәсібі министрліктерімен бірлесіп:**

1) ауыл шаруашылығы мақсатындағы жерлеріндегі орман екпелеріне ғарыштық мониторинг жүргізу бойынша мәселе пысықталсын;

2) ұсақ ағаштарды есепке алу мақсатында ормандар мен орман екпелерін векторлау мөлшерін анықтау бойынша мәселе қарастырылсын.